El disseny basat en prestacions aplicat a la prevenció i seguretat en cas d'incendi als edificis és cada vegada més assumit en els sistemes de regulació de les condicions de prevenció i seguretat en matèria d'incendis.
Tant a nivell europeu, com a l'estat espanyol, com a Catalunya, les regulacions i els sistemes de control preventiu en aquest àmbit material ja preveuen l'alternativa al disseny prescriptiu, de manera que es puguin dissenyar edificis i instal·lacions defugint de complir amb paràmetres preestablerts, tot garantint per part del projectista unes prestacions bàsiques de seguretat d'un nivell equivalent al que s'assoliria per mitjà del compliment de les prescripcions definides a la normativa.
Això, de forma molt resumida, significa que el projectista ha de seguir una estratègia en el seu disseny basada en assolir el requisit bàsic de seguretat, i les exigències bàsiques de prevenció i seguretat en cas d'incendi associades, fixant a tal efecte uns objectius determinats de seguretat i establint una sèrie de paràmetres d'acceptació o rebuig que l'ajudaran a decidir si el disseny és vàlid o no.
A més, el procés de disseny basat en prestacions sempre ha de considerar l'abast de les incompatibilitats o particularitats inherents al projecte que es promou, respecte dels límits imposats pel disseny pròpiament prescriptiu, ha d' incorporar un anàlisi de risc capaç de situar els agents implicats en un nivell de comprensió d'aquest risc prou precís per poder fer-se el càrrec de l'assumpte, ha d' identificar les millors oportunitats d'intervenir en les mesures i condicions de seguretat, ha de cercar les millors solucions tècniques disponibles, i ha d' establir també, si cal, les limitacions o prohibicions d'ús de les instal·lacions.
En el procés d'avaluació del disseny, a més d'avaluar el compliment dels objectius fixats per cada prestació de seguretat, cal fer una avaluació de la interacció de les diferents prestacions de seguretat en cas d'incendi a l'edifici, per tal de poder detectar possibles situacions tant sinèrgiques com contraproduents.
Finalment, el procés de disseny prestacional, un cop executat el projecte, ha de comptar amb una actuació de validació d'assoliment dels objectius pretesos, com a part necessària per la certificació final de l'obra o de posada en funcionament.
El projectista ha de proposar i executar aquestes actuacions de validació del projecte finalment executat.
Tot això fa que el disseny prestacional contingui una component de solució única i particular per cada projecte, que tant el projectista com el promotor accepten decididament com a solució vàlida.
El procés de disseny ha d' implicar sempre i necessàriament des del seu inici al promotor.
Per contra, el disseny prescriptiu és més robust des del punt de vista legal, en el sentit que l'aplicació de paràmetres de disseny predefinits aporten al projectista la garantia d'assolir per mitjà del compliment d'aquests paràmetres aquest requisit bàsic de seguretat, i per tant les exigències bàsiques de prevenció i seguretat en cas d'incendi es troben satisfetes, amb l'aval de la normativa vigent d'aplicació.
Per abordar un projecte per mitjà d'un disseny basat en prestacions és molt important fer ús de les guies de disseny i normes tècniques reconegudes disponibles a nivell internacional, i utilitzar paràmetres d'acceptació o rebuig ja contrastats, sempre que existeixin.
La no utilització de referències pot situar tant al promotor com al projectista en un nivell d'incertesa respecte de la solució de disseny finalment trobada massa elevada per assumir-la com a vàlida.
Així, tot projecte de disseny basat en prestacions ha d'implicar necessàriament professionals experts en els àmbits tècnics i materials en els que se sostén la solució, ha de procurar un control i seguiment específic de l'acompliment dels objectius de seguretat en la fase d'execució material del projecte i finalment ha de comptar amb un pla de validació o de prova de l'obra executada.
En cas que la solució proposada incorpori la utilització de qualsevol eina de simulació informàtica, cal necessàriament que una entitat independent especialitzada realitzi una verificació complementària en relació als paràmetres emprats i al correcte procés de simulació.
En aquest cas, l'entitat independent especialitzada ha de considerar tot el que s'especifica en el document Criteris d'avaluació de simulacions computacionals
A nivell de condicions tècniques i administratives que el projecte i l'obra en qüestió han de seguir, d'acord amb la normativa aplicable, en general la LOE, el CTE i el RSCIEI, cal que es certifiqui en el projecte tècnic, el projecte parcial d'instal·lacions o en finalitzar l'obra l'assoliment final de les exigències bàsiques.
A tal efecte, es proposen els següents models a seguir:
Cal que el projecte tècnic s'acompanyi d'un certificat de justificació de les exigències bàsiques de prevenció i seguretat en matèria d'incendis PBD-1, que acrediti que les anàlisis, els estudis i les mesures de prevenció i seguretat en cas d'incendi previstes en el projecte garanteixen l'assoliment de les condicions tècniques i exigències reglamentàries de prevenció i seguretat en matèria d'incendis.
Es pot donar el cas que la implantació de determinats sistemes de protecció contra incendis justifiqui parcialment una exigència bàsica sobre la base d'un projecte específic basat en prestacions.
En aquest cas es disposa d'un certificat específic PBD-2 que permet a l'instal·lador o industrial certificar la seva instal·lació sense haver de relacionar-ho específicament amb la resta d'exigències bàsiques, quedant la justificació i certificació global de l'assoliment de les exigències bàsiques del projecte en mans de la direcció facultativa, o bé el tècnic facultatiu en qui ho delegui.
En finalitzar l'obra i prèviament a l'inici de l'activitat o ocupació de l'edifici, cal que la direcció facultativa de l'obra, o bé el tècnic facultatiu en qui ho delegui, estengui un certificat d'assoliment de les exigències bàsiques de prevenció i seguretat en cas d'incendi i la correspondència entre els objectius definits al projecte i les prestacions finalment assolides un cop l'obra ha estat executada.
Aquest certificat PBD-3 ha de ser acreditatiu de la posada en funcionament de les mesures de prevenció i seguretat en cas d'incendi i del trasllat de les condicions d'ús a l'usuari o explotador, en compliment de les condicions tècniques i exigències reglamentàries de prevenció i seguretat en matèria d'incendis.
Tots els projectes basats en prestacions (PBD) hauran de disposar com a mínim dels certificats PBD-01 i PBD-03; en casos de solucions basades en instal·lacions amb projecte específic, es podran emprar tots els certificats PBD-01, 02 i 03.